A városüzemeltetésért felelős főpolgármester-helyettes posztját kaphatja meg Tüttő Kata, az MSZP-s politikus így az egyik legfajsúlyosabb területért felelhet – tudta meg a hvg.hu. Tüttő sem megerősíteni, sem cáfolni nem kívánta értesülésünket arra hivatkozva, hogy ez még korai lenne, mert még folynak az egyeztetések. Budapest üzemeltetésének feladatkörébe valószínűleg beletartozhatnak olyan érzékeny területek, mint a főváros közlekedése, a közrendészet vagy a szemétszállítás.

A Népszava írta meg a múlt héten, hogy Tüttő mellett a DK-s Gy. Németh Erzsébet, a momentumos Kerpel-Fronius Gábor, illetve párbeszédes Dorosz Dávid lehetnek Karácsony Gergely főpolgármester helyettesei.

Névtelenséget kérő, ellenzéki egyeztetésekre rálátó forrásaink szerint közülük a szocialista Tüttő Kata a város üzemeltetéséért felelős főpolgármester-helyettes lehet. Az még nem biztos, hogy szó szerint így is nevezik-e a majd a posztot, illetve a területet, amiért Tüttő helyettesként felelne, de a lényeg, hogy a főváros működésének olyan alapvetően fontos ágazatai tartozhatnának alá, mint a közlekedés, a közterület-felügyelet, illetve közrend, vagy a hulladékgazdálkodás.

Egyikük megfogalmazása szerint ez jó és rossz is lehet az MSZP-nek, mert nagy falat, komoly forrásokból gazdálkodó mamutszervezetek feletti irányítást jelent, ugyanakkor ebben rejlenek a lehetséges buktatói is, hiszen látványos, mindenkit érintő-érdeklő kérdések tartoznak ide. Tüttő az V. kerületben indult közös ellenzéki polgármesterjelöltként, de nem sikerült nyernie.

Tüttő Kata sem megerősíteni, sem cáfolni nem kívánta információnkat arra hivatkozva, hogy hivatalosan még nem kérték fel. Így korai lenne reagálnia arra, hogy milyen feladatokat fog vinni, „egyszerűen még nem tartunk itt” – mondta.

Kerestük a Karácsony Gergelyt főpolgármesternek jelölő Párbeszéd Magyarországot is, de szintén annyit közöltek, hogy a jövő heti alakuló közgyűlésig kell véglegesednie a főpolgármester-helyettesek személyének, és még zajlanak az egyeztetések.